Metropolisie beveel om ‘e-tol teistering’ te staakHerman Mashaba. Foto: http://blacklikeyou.co.za/ “In ons stad sal daar geen samewerking tussen die JMPD en die Nasionale Padagentskap (Sanral) oor e-tol wees nie. Die JMPD het onderneem om nie ons motoriste verder oor agterstallige e-tolrekeninge te teister nie,” het Mashaba onder luide applous tydens ŉ raadsvergadering van die metro gesê. Mashaba het ook gesê ŉ R70 miljoen-projek, wat deur die vorige ANC-administrasie beplan is om fietsbane regoor die stad aan te bring, is gestaak. “Sodra elke pad in Johannesburg geteer is, kan ons miskien na fietsbane begin kyk,” het hy gesê. Die EFF het vroeër Parks Tau, die voormalige burgemeester, gekap oor die fietsbane-projek terwyl inwoners geteerde paaie en huise nodig het. Julius Malema, die EFF se leier, het gesê die projek is ŉ mors van geld wat die stad se armes uitskuif. Mashaba het Dinsdag ook belowe om korrupsie en nepotisme in die stad te beveg en “verdagte” tenders en kontrakte wat met die stad aangegaan is, te ondersoek. Hy het gesê ŉ forensiese ondersoek na al die stad se kontrakte sal binnekort begin. “Hoor my mooi, daar sal nie net oor die vingers getik word nie, niemand sal stil-stil verdwyn of goue handdrukke ontvang nie. Diegene wat skuldig bevind word aan korrupsie en bedrog, sal direk tronk toe gaan.” Volgens Mashaba het die stad R5 miljoen aan onreëlmatige en verkwistende uitgawes verloor tydens die ANC se ampstermyn en hy het gesê dit sal nie deur die DA geduld word nie. Hy het gesê tenderprosesse sal so oop en deursigtig as moontlik wees en groot tenders sal in kleiner dele verdeel word. “Daar sal nie meer ŉ middelman wees wat tenders ontvang bloot om weer sub-tenders aan kleiner partye toe te ken nie. Ek is ook van plan om die tenderbeoordelingsproses oop te stel aan die publiek en die media om enige oortredings te voorkom.” Hy het gesê ŉ deursigtige tenderproses sal die groei en ontwikkeling van klein ondernemings bevorder omdat hulle voorheen nie ŉ kans gehad het as hulle nie deel van die “polities-verbinde elite” was nie. Mashaba het gesê die gebruik van openbare fondse vir “uitgebreide bemarking, uitspattige partytjies en selfdienende bevordering” sal ook tot ŉ einde kom. “Ons nuwe administrasie is hier te danke aan die ondersteuning van verskeie politieke partye. Ons sê dankie aan ons koalisievennote wat by ons gestaan het. Ek wil ook die EFF bedank wat in die beste belang van ons stad se mense gestem het. Ek glo dat ons saam oor die volgende vyf jaar kan voortgaan om die belange van ons inwoners eerste te stel.”